*Ұлттық экономика вице-министрі А.К. Әмриннің   
2024 - 2028 жылдарға арналған ӘЭДБ және   
2024 - 2026 жылдарға арналған Ұлттық қордан кепілдендірілген трансферт туралы заң жобасының ҚР Парламенті Мәжілісінде тұсаукесеріндегі баяндамасы*

*11 қыркүйек 2023 ж.*

**Құрметті Мәди Төкешұлы!**

**Құрметті депутаттар!**

Бүгін Сіздердің қарауларыңызға **Елдің 2024 – 2028 жылдарға арналған әлеуметтік-экономикалық даму болжамы** және **«Қазақстан Республикасының Ұлттық қорынан 2024 – 2026 жылдарға арналған кепілдендірілген трансферт туралы**» Қазақстан Республикасы Заңының жобасы енгізіледі.

**Слайд 1**

Елдің әлеуметтік-экономикалық даму болжамы туралы баяндауға рұқсат етіңіздер.

Болжамды қалыптастырудың негізіне мұнайдың бағасы барреліне **80 АҚШ доллары** болғандағы базалық сценарий алынды *(доллардың есептік бағамы 460 теңге)*.

Болжам бойынша 2024 жылы жалпы ішкі өнімнің нақты өсуі **5,3 пайызды** құрайды, кейін 2028 жылы **6 пайызға** дейін өседі.   
5 жыл ішінде жалпы ішкі өнімнің орташа жылдық өсуі **5,8 пайызды** құрайды.

Номиналды жалпы ішкі өнім 2024 жылғы **135** **трлн. теңгеден** 2028 жылы **218,5** **трлн. теңгеге** дейін өседі.

Экономиканың барлық базалық салаларында өсу күтілуде. Мәселен, **өнеркәсіпте** орташа жылдық өсу қарқыны **4 пайызды**, оның ішінде **өңдеу** өнеркәсібінде – **4,9 пайызды**, **тау-кен өндіру** өнеркәсібінде – **3,1 пайызды** құрайды.

**Ауыл шаруашылығының** жалпы өнімі көлемінің орташа жылдық өсімі **4,5 пайызды** құрайды.

**Құрылыс саласындағы** болжамды өсу орта есеппен   
**8,8 пайызды**, **саудада** – **7,4 пайызды** құрайды.

**Экспорт** көлемі 2024 жылы **83,1 млрд АҚШ долларынан** 2028 жылы **94,8 млрд АҚШ долларына** дейін ұлғаяды, импорт **60,7-ден 65,6 млрд АҚШ долларына** дейін өседі.

Инфляция 2024 жылы **6-8 пайыз**, 2025 жылы **5,5-7,5 пайыз** деңгейінде айқындалды, кейіннен 2026–2028 жылдары **5 пайызға** дейін төмендейді.

**Слайд 2**

***Республикалық бюджет пен Ұлттық қордың параметрлері бойынша***

Үкіметпен алдыңғы жылдан бастап *мемлекеттік қаржының мен фискалдық тәртіптің ұзақ мерзімді тұрақтылығын* қамтамасыз ету үшін **институционалдық тетіктер** жасалуда.

Осыған байланысты **республикалық бюджет** пен **Ұлттық қордың параметрлерін** анықтауда келесі **негізгі міндеттер** қойылды:

**Бірінші.** **Бюджет параметрлерінің тұрақтылығын** қамтамасыз ету және **Ұлттық қордың** **жинақ** функциясын күшейту.

**Екінші.** Орта мерзімді және ұзақ мерзімді кезеңде **бюджет саясатының** **ықтимал тәуекелдерін** бағалауды жүзеге асыру.

**Үшінші.** Мемлекеттік қаржының нысаналы бағдарларының **теңгерімділігін қалпына келтіру**.

Әрі қарай, олардың әрқайсысына тоқталуға рұқсат етіңіздер.

**Слайд 3**

**БІРІНШІ.** **Бюджеттік параметрлерінің тұрақтылығы**   
**салық базасын** ұлғайту және **бюджеттік қағидаларды** қолдану есебінен қамтамасыз етіледі.

Жалпы, Мемлекет басшысының тапсырмалары мен Парламент депутаттарының бастамалары Үкімет қабылдайтын республикалық және жергілікті бюджеттердің **кіріс базасын толықтыру** бойынша шаралар есебінен іске асырылады.

Мәселен, республикалық бюджеттің **кірістері** *(трансферттерді есептемегенде)* 2024 жылы болжам бойынша **16,1 трлн. теңгені** немесе **жалпы ішкі өнімге қатысты   
11,9 пайыз** деңгейінде құрайды.

Ағымдағы жылдың бағасымен салыстырғанда өсім   
**2,7 трлн. теңгеге** артық. Жоспарлы кезеңде олардың 2026 жылға қарай **18,4 трлн. теңгеге дейін** немесе **14,1 пайызға** өсуі күтілуде.

Бюджет кірістерінің негізгі өсімі экономиканың   
**даму қарқынын ұлғайту** *(номиналды ЖІӨ өсу қарқыны – 113,3%,   
мұнай емес сектордың ЖҚҚ – 111,8%, тау-кен өндіру өнеркәсібінің ЖҚҚ – 118,9%, импорт – 104,8%, экспорт – 106,6%)* және **салықтық әкімшілендіруді жақсарту**, сондай-ақ **көлеңкелі экономиканың үлесін төмендету** есебінен қамтамасыз етілетін болады.

Осыны ескере отырып, республикалық бюджеттің теңгерімі кірістер базасы есебінен қамтамасыз ету үлесі 2022 жылғы   
**62,4 пайыздан** 2024 жылы **70,3 пайызға дейін** және одан әрі   
2026 жылы **76,3 пайызға дейін** өседі *(2021 жылы – 54%, 2023 жылы – 68%)*.

**Слайд 4**

Бюджеттің кіріс бөлігіндегі кепілдендірілген және нысаналы трансферттердің көлемі **Ұлттық қордың жинақ функциясын** қамтамасыз ету жөніндегі Бюджет Кодексінің ережелерін   
ескере отырып айқындалған.

Сіздердің қарауларыңызға ұсынылған **Ұлттық қордан   
2024-2026 жылдарға арналған кепілдендірілген трансферт туралы Заң** жобасы осы талаптарды ескере отырып әзірленді.

Біз кепілдендірілген трансферттің мөлшерін екінші жыл бюджеттік қағидаларды қолдана отырып анықтадық.

Бұл ретте мұнайға кесімді баға 2024 жылы барреліне   
**43,4 АҚШ долларын**, одан кейінгі жылдары барреліне **40,2 – 41,8 АҚШ долларын** құрады.

Осы бағалар кезінде алып қоюдың шекті көлемі  
2024 жылы **2 247 млрд. теңгені** және 2025-2026 жылдары   
**2 257 млрд. теңгені** құрады.

Бұл ретте **Ұлттық қордан бөлінетін қаражаттардың мөлшерін қысқарту** және оның **валюталық активтерін**   
**2030 жылға қарай 100 млрд. АҚШ долларына дейін** жеткізу **мақсатын** ескере отырып, Ұлттық қордан кепілдендірілген трансферт **жыл сайын** **2 трлн. тенге мөлшерінде** айқындалды.

Сондай-ақ, Ұлттық қор параметрлерінде 2024 жылғы   
1 қаңтардан бастап іске асырылатын **«Ұлттық қор балаларға»   
жаңа әлеуметтік бағдарламасы бойынша** балаларға төлемдер міндеттемелері ескерілді.

Одан әрі **1,6 трлн. теңге** сомасында нысаналы трансферттің бағыттары туралы Қаржы вице-министрі баяндайды.

Жалпы, аталған ережелерді ескере отырып, Ұлттық қордың **валюталық активтері** 2024 жылы **68 млрд. АҚШ доллары** деңгейінде, одан әрі 2025-2026 жылдары **80,7 – 93,3 млрд. АҚШ долларына** дейін өсумен болжануда.

**Слайд 5**

Жоспарлы кезеңде республикалық бюджеттің шығыс бөлігінің **жоғарғы шегін** айқындау үшін **бюджеттік қағидаларды пайдалану** қамтамасыз етілді.

Өздеріңіз білетіндей, біз осы жылдың көктемінде Президенттің конституциялық реформасының қосымша міндеттемелерін іске асыру қажеттілігіне байланысты   
бюджетті нақтылау кезінде бюджеттік қағидалардан ауытқыған болатынбыз.

Жалпы, **102,9-103,4 пайыз деңгейіндегі** ұзақ мерзімді экономикалық өсуді және **5 пайыз деңгейіндегі** инфляция бойынша мақсатты ескере отырып, республикалық бюджет шығыстарының өсу қарқыны 2024-2026 жылдары **108-108,6 пайыз** деңгейін құрайды.

Номиналды мәнде республикалық бюджеттің **шығыстары**   
2024 жылы **24 трлн. теңгеден** 2026 жылы **25,2 трлн. теңгеге** дейін *(2025 жылы – 23,8 трлн. теңге)* біртіндеп ұлғаюмен болжанады.   
Жалпы ішкі өнімге қатысты олардың 2024 жылғы **17,8 пайыздан**   
2025-2026 жылдары **15,6-14,6 пайызға** дейін төмендеуі болжануда.

Осы лимит шеңберінде ұлттық басымдықтарға сәйкес бюджеттің жалпы көлемінің орта есеппен **68 пайыз** деңгейінде **стратегиялық бағыттарда** шығыстардың шоғырлануы қамтамасыз етіледі.

Нысаналы индикаторлардың бюджет қаражатымен өзара байланыстылық дәрежесі **2024 жылы 91 пайызды** және одан әрі   
**2026 жылы 95 пайызды** *(2022 жылы 95%, 2023 жылы 92%)* құрайды.

Бюджеттік параметрлердің шынайылығын қамтамасыз ету бойынша қабылданып жатқан шараларды ескере отырып, **фискалдық және мұнай емес тапшылықтардың** мәндері   
2024 жылы **жалпы ішкі өнімге қатысты** **2,6% және 6,5%** деңгейінде тиісінше одан әрі төмендеумен айқындалды   
*(2025-2026 жылдары ЖІӨ-ге қатысты 2,4 және 2,3%-ға дейін және   
2026 жылы ЖІӨ-ге қатысты 4,6%-ға дейін)*.

**Слайд 6**

**ЕКІНШІ**. Үкімет екінші жыл елдегі фискалдық ахуал және бюджет саясатының ықтимал тәуекелдері туралы **тұтас түсініктерді** қамтамасыз ету жөніндегі шараларды қабылдауда.

Бұл жұмыс Бюджеттік тәуекелдер және мемлекеттік қаржының ұзақ мерзімді тұрақтылығы туралы талдамалық есеп шеңберінде жүргізіледі. Ол Сіздердің қарауларыңызға республикалық бюджет жобасына материалдар құрамында ұсынылған.

Биылғы жылы осы есеп макроэкономикалық тәуекелдерден басқа квазимемлекеттік, қаржы секторларының тәуекелдерімен және мемлекеттік-жекешелік әріптестік міндеттемелерін талдауымен толықтырылды, сондай-ақ екінші бөлімде 2053 жылға дейінгі мемлекеттік қаржының тұрақтылығына бағалау жүргізілді.

Жалпы алғанда, есеп Сізгдерге **фискалдық тәртіпті** қамтамасыз ету бойынша жүргізіліп жатқан жұмыстың **сабақтастығы мен тұтастығын** және бюджеттік саясаттың **тиімділік дәрежесін** жан-жақты бағалауға мүмкіндік береді.

**Слайд 7**

**ҮШІНШІ.** Мемлекеттік қаржының **нысаналы бағдарларының теңгерімділігін қалпына келтіру** аталған **институционалдық тетіктер** және **мемлекеттік міндеттемелерді шоғырландыруға көшу** есебінен қамтамасыз етіледі.

Бюджеттік қағидаларды қолдану, Үкіметтің борыштық саясатын қайта қарау, өзінің кіріс базасы есебінен ішкі резервтерді жинақтау және басқа да шаралар жоғары тұрған бағдарламалық құжаттарда айқындалған **бастапқы белгіленген нысаналы бағдарларға біртіндеп қайтаруды** қамтамасыз етуге   
мүмкіндік береді.

**Құрметті Мәди Төкешұлы!**

**Құрметті депутаттар!**

Сіздердің қарауларыңызға ұсынылған **Елдің әлеуметтік-экономикалық даму болжамының** және бюджет пен   
Ұлттық қордың болжамды параметрлерінің негізгі ережелері осындай.

Парламент бюджеттік шешімдерді бекітуде және Үкіметтің есеп беруін қамтамасыз етуде **маңызды рол** атқарады.

Бұл Президент берген «Ықпалды Парламент – есеп беретін Үкімет» курсы аясында ерекше маңызды.

Біз өз тарапымыздан жұмыс тобының және комитеттердің отырыстарына белсенді қатысуға, Сіздер сұраған барлық материалдарды ұсынуға және Сіздердің сұрақтарыңызға барынша толық жауап беруге дайын екенімізді білдіреміз.

**Қолдауларыңызды сұраймын, назар аударғандарыңыз үшін рақмет.**